**До**

**Д-р Даниела Дариткова,**

**Председател на Комисия по здравеопазването,**

**44-то Народно събрание на**

**Република България**

**Становище**

от

проф. д-р Добрин Н. Константинов, дм

Национален консултант по детска клинична хематология и онкология и трансплантология,

Началник клиника по детска клинична хематология и онкология, УМБАЛ „Царица Йоанна-ИСУЛ“, София

**Относно: Законопроект за изменение на Закона за лечебните заведения, № 802-01-54, внесен от Министерски съвет на 22.11.2018 г.**

**Уважаема д-р Дариткова,**

Запознавайки се с текста на **Законопроект за изменение на Закона за лечебните заведения, № 802-01-54** и **Мотивите** към него, изказвам своята пълна подкрепа за предлаганите законови мерки.

Считам, че с приемането на промените в ЗЛЗ, Правителството на Република България ще има възможност да даде началото на очакваната десетилетия от българското общество и педиатричната общественост реализация на план за изграждане на многопрофилно лечебно заведение от национално ниво за болнична помощ, осигуряващо комплексно лечение на деца.

Педиатричната наука и практика непрекъснато се обогатяват с нови и все по-успешни диагностични и терапевтични подходи, включително и за доскоро считани за фатални заболявания, към които редовно се причисляват детските онкохематологични заболявания. Този напредък, обаче, неминуемо предполага висока степен на специализация в отделните направления, което в различна степен възпрепятства общия поглед върху проблемите на болните деца. В световната медицинска практика съществуват множество убедителни примери на утвърдения във времето ефективен модел за максимални терапевтични резултати чрез обединение в едно на кадрови потенциал и материална база в оптимизирана административна педиатрична единица.

Излагайки своите аргументи в качеството на Национален консултант по детска клинична хематология и онкология и трансплантология, ще се опитам, посредством кратък преглед на дейностите, които се предприемат рутинно в детската онкохематология, да илюстрирам огромното значение на мултидисциплинарната колаборация за повишаване крайния успех на лечението на този раним контингент заболели деца, осъществим в условията единствено на Многопрофилна педиатрична болница.

Диагностичните възможности в областта на детската онкохематология са в непрекъснато развитие и усъвършенстване. Но дори с въвеждането на множество високотехнологични диагностични методи, необходимостта от интердисциплинарно сътрудничество и експертиза в началото на заболяването, остава условието за навременно точно поставена диагноза и план на лечение.

Самото химиолечение, характеризиращо се с висока специфичност и комплексност, освен висока квалификация на непосредствено ангажираните в процеса професионалисти, отново изисква колаборативни действия с множество педиатрични звена, особено при осъществяването на равностойните на химиотерапията, т.нар. „подкрепящи профилактични и лечебни мероприятия“. Този подход, в частност, е крайно необходим при съвременните тенденции в трансплантацията на кръвотворни стволови клетки или при навлизащите все по-широко имунолечение и клетъчни терапии. При всички тях, наличието на непосредствено достъпен и функциониращ високоспециализиран педиатричен център за интензивни грижи е безалтернативно.

Обединението в едно лечебно заведение на различни специализирани педиатрични клиники и центрове също така би подпомогнало навременното осъществяване на комплексното лечение и в други конкретни насоки – хирургично, радиолечение, физиотерапия, психологична помощ и т.н.

От друга страна, възможността за мултидисциплинарна експертиза би допринесла, реципрочно, за решаване на многообразни въпроси в различни аспекти на педиатрията, изискващи оценката и на специалистите по детска клинична хематология и онкология.

Не на последно място, при налична обща диагностично-консултативна база, педиатрични пациенти с хронични заболявания или такива, налагащи продължително проследяване (сред които, болшинството онкохематологични пациенти) ще бъде възможно да се реализират и да функционират в пълен обем „Комплексни центрове“ в различни направления на педиатрията.

Освен национален референтен център по педиатрия, бъдещата национална Многопрофилна педиатрична болница, без съмнение, би се обособила като водещ университетски и научно-изследователски център, в най-логична връзка с Медицински университет, София.

Предвид началния, ключов етап на законодателни решения за осъществяване на намеренията за изграждане на Многопрофилна педиатрична болница, трябва трезво и отговорно да се погледне и към конкретни въпроси и предстоящи нелеки решения по структуриране, адаптиране и материално и кадрово окомплектоване на бъдещото лечебно заведение, което, бидейки с педиатричен профил, ще изисква и редица специфични условия за крайното изпълнение.

Силно се надявам, че **Законопроектът за изменение на Закона за лечебните заведения, № 802-01-54** ще получи пълна подкрепа в 44-тото Народно събрание. Надявам се и че подобаваща положителна оценка той ще получи от българската педиатрична и медицинска общност и не на последно място, ще бъде възприет с разбиране и от българското общество.

**09.12.2018 г. С уважение:**